Waarskuwing oor brandstofpryse(Grafiek: pixabay) Die Automobiel-Assosiasie (AA) waarsku brandstofpryse kan teen die einde van die maand skerp styg as die huidige neiging voortduur. “Dit was tot dusver ŉ goeie maand vir die rand, met die plaaslike geldeenheid wat sowat 15 sent teen die dollar versterk het, maar die basiese brandstofprys het sedert die begin van die maand die hoogte ingeskiet. Dit vergroot die moontlikheid van beduidende brandstofverhogings as daar nie voor die einde van die maand verligting is nie,” het die AA gesê. Die vereniging grond sy vooruitskattings op ongeouditeerde data van die Sentrale Energiefonds. Die AA waarsku dat diesel- en paraffienverbruikers die swaarste getref kan word. “Die huidige data dui op ŉ verhoging van 52 sent per liter. ŉ Verhoging van tot 34 sent per liter vir die prys van petrol is moontlik op hande.” Die AA sê die stygings kom ten spyte van te veel kapasiteit by raffinaderye wêreldwyd, ŉ effense toename in internasionale olietoevoer asook dalende aanvraag. Die vereniging sê hy neem ook kennis van die Internasionale Energieagentskap se opmerkings dat ŉ doeltreffende entstof teen Covid-19 ekonomiese herstel ná die pandemie kan versnel. “Hoewel die agentskap nie ŉ beduidende uitwerking voor die tweede helfte van 2021 verwag nie, sal ons nie verras wees as optimisme oor die entstof die rede vir ŉ sterker olieprys is nie. Dit kan selfs verder versterk as die entstof-plan op groot skaal doeltreffend is.”